**Mācību priekšmeta *Zīmēšana* programmas vadlīnijas**

**Ievads**

Mācību priekšmeta *Zīmēšana* programmas vadlīnijas (turpmāk – Zīmēšanas vadlīnijas) ir mākslas profesionālās ievirzes izglītības programmas *Vizuāli plastiskā māksla* sastāvdaļa. Zīmēšanas vadlīnijāsaprakstīti mācību priekšmeta *Zīmēšana* mērķi, uzdevumi, mācību saturs un noslēguma prasības, mācību apguves secība, metodes un mācību sasniegumu vērtēšana.Zīmēšanas vadlīnijas veidotas, lai noteiktu mācību priekšmeta *Zīmēšana* saturu un palīdzētu pedagogiem sastādīt savas programmas.

Mācību priekšmeta *Zīmēšana* apjoms ir 340 stundas. Mācību priekšmeta *Zīmēšana* saturs nodrošina saikni starp *Gleznošanu, Kompozīciju, Datorgrafiku* un citiem mācību priekšmetiem, kā arī priekšnoteikumus apgūto zināšanu un prasmju daudzveidīgai lietošanai.

1. **Mācību priekšmeta mērķis -** sekmēt audzēkņa zīmētprasmes apguvi kā līdzekli pasaules izzināšanai, attēlošanai un pašizteiksmei.

**2. Mācību priekšmeta uzdevumi**

2.1. attīstīt uztveri, izzinot dabu, mākslu un kultūrvidi, iepazīt zīmējumu kā daudzveidīga satura izteicēju;

2.2. apgūt zīmēšanas izteiksmes līdzekļus un kompozīciju, tehnikas un paņēmienus, akadēmiskās zīmēšanas pamatus;

2.3. apgūt zīmējumu kā savu radošo ieceru izpausmes veidu, analizēt radoša darba procesu un rezultātu.

1. **Mācību priekšmeta saturs** 
   1. **Mākslas uztvere**

Dabas un kultūrvides daudzveidība

Zīmējuma un grafikas daudzveidība

* 1. **Mākslas valodas apguve**

Izteiksmes līdzekļi un kompozīcija

Tehnikas un paņēmieni

Akadēmiskās zīmēšanas pamati

* 1. **Radošā un vērtējošā darbība**

Radošā procesa daudzveidība

Vērtēšana un analīze

1. **Mācību priekšmeta noslēguma prasības**

|  |  |  |  |
| --- | --- | --- | --- |
| Satura daļas | Uzdevumi | Saturs | **Noslēguma prasības** |
| Mākslas uztvere | 1) attīstīt uztveri, izzinot dabu, mākslu un kultūrvidi, iepazīt zīmējumu kā daudzveidīga satura izteicēju; | Dabas un kultūrvides  daudzveidība | Prot analītiski vērot, mērķtiecīgi pētīt, un izzināt dabu un kultūrvidi.  Prot saskatīt vizuāli izteiksmīgo un formu daudzveidību vidē. |
| Zīmējuma un grafikas daudzveidība | Ir iepazinisdažādus zīmējuma veidus – skici, studiju, lineāru, konstruktīvu un tonālu zīmējumu.  Ir iepazinies ar dažādām augstspiedes un dobspiedes grafikas tehnikām.  Ir iepazinis zīmējumu un grafiku kā daudzveidīgu ideju un emociju izpausmes veidu mākslinieku zīmējumos un grafikās. |
| Mākslas valoda | 2)apgūt zīmēšanas izteiksmes līdzekļus un kompozīciju, tehnikas un paņēmienus, akadēmiskās zīmēšanas pamatus. | Izteiksmes līdzekļi un kompozīcija | Prot lietot vizuālos izteiksmes līdzekļus - līniju, punktu, laukumu, toni, krāsu, tekstūru, proporcijas, telpu zīmējumā.  Prot mērķtiecīgi izmantot kompozīcijas principus – telpiskumu, līdzsvaru, kustību, kontrastu, galveno un pakārtoto, ritmu u.c.  Prot mērķtiecīgi veidot kompozīciju noteiktā formātā atbilstoši uzdevumam un iecerei. |
| Tehnikas un paņēmieni | Prot izmantot dažādus zīmēšanas materiālus – grafīta zīmuli, ogli, sēpiju, pasteli, flomāsteru, pildspalvu, tušu, krāsainos zīmuļus un paņēmienus darbā ar tiem. |
| Akadēmiskās zīmēšanas pamati | Ir izpratne par zīmējuma tapšanas secību.  Prot konstruēt plaknē ģeometriskās pamatformas – kubs, lode, cilindrs, prizma, izmantot ģeometrisko pamatformu zīmēšanas principus dažādu formu attēlošanā.  Izprot un prot attēlot plaknē apjomu un telpu ar gaismēnas palīdzību; ir apguvis akadēmiskā zīmējuma tehniskās prasības: līnijas, ēnojuma precizitāti, smalkumu.  Izprot un pielieto zīmējumā proporcijas un perspektīvas likumsakarības.  Prot ievietot attēlojumos objektus lapā.  Prot pielietot iegūtās zināšanas un prasmes skicēs, arhitektūras detaļu, klusās dabas, ainavas, figūru un tematiskos zīmējumos. |
| Radošā un vērtējošā darbība | 3) apgūt zīmējumu kā savu radošo ieceru izpausmes veidu, analizēt radoša darba procesu un rezultātu. | Radošā procesa daudzveidība | Prot patstāvīgi radīt tēlu un attēlot ar grafiskiem izteiksmes līdzekļiem.  Prot radoši izmantot dažādu grafisko materiālu raksturu, savdabību un izteiksmību zīmējumā. |
| Vērtēšana un analīze | Prot pastāstīt par sava darba ideju īstenošanas procesu, analizēt darba rezultātus, izdarīt secinājumus turpmākajam darbam.  Ir pieredze analizēt un izteikt savu viedokli par radošu darbu**.** |

1. **Mācību priekšmeta apguves secība**

Mācību priekšmeta *Zīmēšana* saturu veido vienpadsmit tēmas. Priekšmeta apguves īpatnība nosaka, ka tēmas tiek apgūtas, ik pēc noteikta laika atkārtojot tās. Tēmām atkārtojoties, pieaug to grūtības pakāpe. Mācību satura apguves secību veido mācību priekšmeta *Zīmēšana* pedagogs var plānot saskaņā ar šeit norādīto, bet var arī mainīt, mācību saturā iekļaujot visas tēmas un nodrošinot *Veidošanas* noslēguma prasību sasniegšanu visiem audzēkņiem.

Vienpadsmit tēmas kopumā un katra tēma atsevišķi ietver visas mācību priekšmeta *Zīmēšana* satura daļas: mākslas uztveri, mākslas valodu, radošo un vērtējošo darbību. Ikviena tēma īstenojas kā daudzveidīgi mācību uzdevumi, kurus izvēlas skolotājs atbilstoši plānotajam mācību procesam. Mācību uzdevumu dažādība nodrošina audzēkņa daudzveidīgu prasmju apguvi un spēju attīstīšanu - redzes atmiņas attīstīšanu , prasmi mērķtiecīgi vērot un veikt vizuālus pierakstus – skices un uzmetumus, stājas un rokas kustību izkopšanu, mākslas piemēru pētīšanu un analīzi, kā arī radoša darba un darba procesa novērtēšanu un citas.

* 1. **Līnija**

Līnijas iepazīšana darbībā. Līniju dažādība, tēlainība, pielietojums.

* 1. **Forma**

Formu daudzveidība un raksturs: ģeometriskas un plastiskas formas, vienkāršas un saliktas formas. Proporcijas.

Formas attēlojums plaknē (apveids, siluets, apjoms).

Formas tēlainība, izteiksmīgums.

* 1. **Tonis**

Tumši – gaišā attiecības, to novērtējums. Kontrasts un nianses.

Tonālo gradāciju ieguves paņēmieni.

Toņa tēlainā izteiksmība.

* 1. **Virsma**

Virsmas rakstura izpēte. Virsmas īpašību un faktūru daudzveidīga izzināšana (redze, tauste) un attēlošana (tekstūra).

* 1. **Telpa**

Priekšmetu izvietojums telpā (viens aiz otra, tuvāk – tālāk). Objektu izmēru izmaiņas telpā.

Lineārā un gaisa perspektīva. Zīmējuma plāni.

* 1. **Zīmēšanas tehnikas, paņēmieni, materiāli.**

Stāja, rokas/acs koordinācija.

Skice, uzmetums, vingrinājums.

Materiālu/ instrumentu raksturs, izteiksmīgums.

* 1. **Uzbūves zīmējums. Akadēmiskās zīmēšanas pamati**

Ģeometrisku un plastisku formu uzbūves zīmējums: kompozīcija lapā, konstruēšana, ievērojot proporcijas un perspektīvi.

* 1. **Tonāls zīmējums. Akadēmiskās zīmēšanas pamati**

Apjoms un materialitāte. Gaismēna un tonis. Zīmēšanas tehnikas un ēnošanas paņēmieni. Štrihs.

* 1. **Zīmējumu un grafikas darbu iepazīšana**

Kopija. Interpretācija. Analīze un vērtēšana.

* 1. **Grafikas tehnikas**

Tehniku apguve, eksperimenti un to radošs pielietojums.

* 1. **Radoša pašizpausme**

Tematiski un iztēles zīmējumi. Mērķtiecīga izteiksmes līdzekļu un tehnikas izmantošana.

1. **Metodes mācību priekšmeta apguvei un mācīšanai**

Skolotājs atšķirīgās situācijās no daudzveidīgā metožu klāsta izvēlas tās mācību metodes, kuras liekas vispiemērotākās konkrēto mācību mērķu sasniegšanai. Pēc darbības rakstura var izdalīt trīs atšķirīgas metožu grupas - norādošās, sokrātiskās un atklājuma metodes. (Als Harvids\*)

* 1. **Norādošās metodes** piemērotas, lai sniegtu audzēkņiem konkrētas zināšanas, prasmes, tehnikas.

Norādošās metodes *Zīmēšanā* izmanto, uzsākot jaunu tēmu vai uzdevumu. Skolotāja **stāstījums** vai **demonstrējums** iepazīstina audzēkņus ar uzdevumu, metodiskajiem uzskates līdzekļiem un palīglīdzekļiem (skatu lodziņš, sarkanais filtrs u.c. ), tehniskiem paņēmieniem (vizēšana, proporciju mērīšana) un instrumentiem uzdevuma veikšanai.

* 1. **Sokrātiskās metodes** lieto, lai virzītu audzēkņus uz patstāvīgi ideju un risinājuma meklēšanu, prasmes analizēt, vērtēt un izteikties attīstīšanu dialogā ar skolotāju un klases biedriem.

Sokrātiskās metodes *Zīmēšanā* izmanto, veicot dažādus mācību uzdevumus. Pedagoga un audzēkņu **sarunas** palīdz saskatīt un pievērst uzmanību detaļām, vizuālām vērtībām, tuvāk izprast ar saskatīšanu vai attēlošanu saistītas problēmas, lietu uzbūvi un jēdzienus. Mācību darbu tapšanas un izvērtēšanas procesā var izmantot **jautājumu un atbilžu** metodi: mērķtiecīgi jautājumi var palīdzēt audzēknim analizēt mākslas darbus, saskatīt iespējamās kļūmes darba procesā, novērtēt darba procesu un tā rezultātu. Audzēkņa **praktiskais darbs** ir aktīvs process, kurā jautājumi un atbildes var būt gan formulētas vārdiski, gan risinātas darbībā – **ideju pieraksti, eseja,** vērotā **skicēšana**, tehnisko paņēmienu, mākslas darbu un dabas **studijas**, **kopēšana**, **avotu izpēte**, **materiālu atlase** u. c.

* 1. **Atklājumu metodes** pamatā ir audzēkņa daudzveidīga radošā darbība, eksperimentēšana un izzināšanas prieks. Skolotājs organizē mācību procesu tā, lai tas būtu *atvērts* skolēnu patstāvīgiem atklājumiem.

Atklājuma metodes *Zīmēšanā* izmanto, audzēkņiem patstāvīgi izzinot kaut ko jaunu daudzveidīgos radošos mācību uzdevumos, kā arī mācoties no savām veiksmēm un kļūdām. Tās ir **eksperiments** un **praktiskais darbs** ar atšķirīgiem, atklājumus ietverošiem nosacījumiem – darbs ar jauniem materiāliem, tehnikām un izteiksmes veidiem.

* 1. Mācību stundas *Zīmēšanā* var notikt ne tikai mācību klasē – tās var notikt plenērā laukos un pilsētvidē, muzejā un izstāžu zālē vai citur.

\*Al Hurwitz, Michael Day, *Children and their Art. Methods for the Elementary School*. Harcourt College Publishers, 2001.

1. **Mācību sasniegumu vērtēšana**

Izglītojamā mācību sasniegumus mācību priekšmetā *Kompozīcijā* izsaka 10 ballu skalā , "ieskaitīts" vai "neieskaitīts" vai aprakstoši.

Mācību sasniegumu vērtējumu 10 ballu skalā veido šādi kritēriji: iegūto zināšanu apjoms un kvalitāte, iegūtās prasmes un iemaņas, attieksme pret izglītošanos, mācību sasniegumu attīstības dinamika.

Kārtējā pārbaudē, kurā nav iespējams mācību sasniegumu vērtējums atbilstoši 10 ballu skalai, pedagogs mācību sasniegumus var vērtēt ar "ieskaitīts" vai "neieskaitīts".

Aprakstošu vērtējumu var veidot arī mutiski, analizējot audzēkņu darbus skatēs, kā arī pielietojot audzēkņu pašvērtējuma metodi.

Mācību sasniegumu vērtēšanas procesā notiek: ievadvērtēšana mācību procesa sākumā pirms temata vai mācību priekšmeta apguves, kas sniedz informāciju par skolēnu sagatavotības līmeni, uzsākot tēmu, kursu; kārtējā vērtēšana mācību procesa laikā, nodrošinot atgriezenisku saiti par mācību procesu; noslēguma vērtēšana, nosakot izglītojamā zināšanu un prasmju apguves līmeni, mācību gada, kursa vai izglītības programmas noslēgumā.